
El nostre país commemora, cada 11 de setembre, la diada nacional de Catalunya recordant els fets ocorreguts fa més de 3 segles. Davant del setge incessant i cruent contra la ciutat de Barcelona, el poble català va demostrar la seva enorme resiliència, fortalesa, coratge i fermesa en defensa de la seva dignitat, de les seves institucions, del seu govern, de les seves llibertats i dels seus drets, lluitant fins el darrer moment i negant qualsevol espai per la rendició o capitulació. Aquell moment va marcar, inequívocament, el futur del poble de Catalunya, des de llavors i fins avui conjurat per seguir existint i reivindicant un territori, una cultura, una llengua, una història i un sentiment de pertinença, de comunitat i la ferma voluntat de construir un país junts.
Enguany els catalans i les catalanes seguim defensant aquells valors que considerem imprescindibles per a la nostra societat i que ens identifiquen com a poble: la pau, la llibertat, la convivència, el respecte democràtic i la llibertat d’expressió. Seguim reivindicant, graníticament, el respecte a la nostra dignitat, a les nostres institucions, a les nostres llibertats i als nostres drets. No hem abandonat, ni ho farem, el camí de la democràcia, el pacifisme i l’escrupolós respecte a la voluntat popular dels nostres conciutadans i conciutadanes. 
Ha estat i és un any difícil perquè hem hagut de defensar drets tant fonamentals com la llibertat d’expressió, el dret a decidir, la llibertat de presos i exiliats polítics i la Democràcia en tots els seus àmbits. Mai havíem sortit tant al carrer en manifestacions i concentracions, actes totalment lícits i reivindicatius, que no poden ser motiu d’escarni per part de cap institució, cap partit polític, ni cap persona en general.
Davant d’aquest intent per silenciar les veus pacífiques i democràtiques que sempre han actuat d’acord amb la voluntat popular i el més estricte respecte al mandat de la ciutadania, exigim de nou l’alliberament dels presos polítics, el retorn dels exiliats i la fi definitiva a la persecució ideològica contra aquells qui defensen pacíficament els seus postulats polítics. Només així, des del respecte, la convivència i la fraternitat, podrem construir societats democràticament més avançades i modernes. Volem que tothom, sense excepció, pugui exercir el seu dret de llibertat d’expressió, de pensament i que cap ciutadà, absolutament cap, sigui discriminat, perseguit, agredit o reprimit per la seva ideologia política. Perquè els ciutadans i ciutadanes tenen el dret i la capacitat d’expressar el seu anhel d’alliberament i justícia de la manera que considerin oportuna, sempre de manera pacífica i respectuosa.
Avui 11 de setembre tornem a demostrar que malgrat tot, no renunciem a res: molts volem la República i molts més encara la llibertat dels presos, el retorn dels exiliats i la fi de la repressió.
Visca la llibertat! Visca Catalunya!
